LV Eiropas Savienības Oficiālais Vēstnesis C 165/2

Paziņojums par aizsardzības izmeklēšanas uzsākšanu saskaņā ar Padomes Regulu (EK) Nr. 3285/94, 519/94 attiecībā uz saldētu zemeņu importu

(2005/C 165/02)

Komisija no Polijas iestādēm ir saņēmusi pieprasījumu par aizsardzības izmeklēšanas sākšanu, pamatojoties uz Padomes Regulas (EK) 3285/94 (1) un 519/94 (2) 2. pantu.

Pieprasījums attiecas uz zemenēm, termiski neapstrādātām vai apstrādātām, tvaicējot vai vārot ūdenī, saldētām, ar cukura vai saldinātāju piedevu vai bez tās (“attiecīgais produkts”).

Komisija izskatīja, vai ir izpildīti izmeklēšanas sākšanas nosacījumi saskaņā ar Padomes Regulu (EK) Nr. 3285/94 un 519/94.

1. Pieprasījums

Polija pieprasījumā informēja Komisiju, ka saldētu zemeņu importa tendences rada vajadzību ieviest aizsardzības pasākumus, un iesniedza pieejamos pierādījumus, kā noteikts, pamatojoties uz Regulas (EK) Nr. 3285/94 10. pantā un Regulas (EK) Nr. 519/94 8. pantā paredzētajiem kritērijiem.

2. Attiecīgais produkts

Attiecīgais produkts ir zemenes, termiski neapstrādātas vai apstrādātas, tvaicējot vai vārot ūdenī, saldētas, ar cukura vai saldinātāju piedevu vai bez tās (“attiecīgais produkts”).

Attiecīgo produktu patlaban klasificē ar KN kodiem 0811 10 11, 0811 10 19 un 0811 10 90. Šie KN kodi sniegti vienīgi informācijai.

3. Importa un kaitējuma palielināšanās

Atbilstoši sūdzībai līdzīga vai tieši konkurējoša produkta Kopienas ražotāji galvenokārt atrodas Polijā, kā arī neliela ražošanas daļa notiek citās Kopienas dalībvalstīs. Līdzīgais vai tieši konkurējošais produkts šā paziņojuma nolūkā ir zemenes, termiski neapstrādātas vai apstrādātas, tvaicējot vai vārot ūdenī, saldētas, ar cukura vai saldinātāju piedevu vai bez tās.

Polija ir nodrošinājusi pierādījumu tam, ka attiecīgā produkta imports Kopienā strauji pieaug gan absolūtā, gan relatīvā izteiksmē attiecībā pret Kopienas ražošanu un patēriņu, un īpaši tam, ka imports ir palielinājies no apmēram 47 000 tonnām 2001. gadā, līdz 63 000 tonnām 2002. gadā, 104 000 tonnām 2003. gadā un 93 000 tonnām 2004. gadā.

Tiek apgalvots, ka attiecīgā produkta importa apjoms, cita starpā, ir nelabvēlīgi ietekmējis līdzīgu vai tieši konkurējošo produktu cenas Kopienā, kā arī Kopienas ražotāju veidoto tirgus daļu, pārdotos apjomus un iekasēto cenu līmeni (3), tā rezultātā ražotājiem Kopienā radot nopietnu kaitējumu.

4. Procedūra

Atbilstoši Regulas (EK) Nr. 3285/94 6. panta un Regulas (EK) Nr. 519/94 5. panta noteikumiem Komisija apspriedās ar padomdevēju komiteju, kas izveidota saskaņā ar 4. pantu attiecīgi Regulā (EK) Nr. 3285/94 un 519/94. Pēc apspriešanās Komisijai ir skaidrs, ka pietiek pierādījumu, lai attaisnotu izmeklēšanas sākšanu, un ar šo Komisija sāk izmeklēšanu atbilstoši Regulas (EK) Nr. 3285/94 6. pantam un Regulas (EK) Nr. 519/94 5. pantam.

4.1 Izmeklēšanas joma

Izmeklēšanā noteiks, vai aizsardzības pasākumi ir pamatoti saskaņā ar Padomes Regulu (EK) Nr. 3285/94 un 519/94. Jo īpaši izmeklēšanā noteiks to, vai neparedzētas virzības dēļ attiecīgo produktu importēja Kopienā tik ļoti lielā daudzumā un/vai ar tādiem noteikumiem, kas rada vai draud radīt nopietnu kaitējumu Kopienas ražotājiem.

a) Aptaujas lapas

Lai saņemtu informāciju, kas uzskatama par vajadzīgu izmeklēšanā, Komisija nosūtīs aptaujas lapas zināmajiem līdzīga vai tieši konkurējoša produkta ražotājiem Kopienā un visām šādu ražotāju asociācijām Kopienā; zināmajiem attiecīgā produkta ražotājiem eksportētājiem un importētājiem; visām zināmajām attiecīgā produkta ražotāju eksportētāju un importētāju asociācijām.

Visām ieinteresētajām personām noteikti jāsazinās ar Komisiju, sūtot faksu, taču ne vēlāk, kā šā paziņojuma 5. punkta a) apakšpunkta noteiktajā termiņā, un vajadzības gadījumā jāpieprasa aptaujas lapa.

b) Informācijas vākšana un uzklausīšanu organizēšana

Ar šo visas ieinteresētās personas aicina darīt zināmu savu viedokli un sniegt apstiprinošus pierādījumus. Šādai informācijai un apstiprinošiem pierādījumiem jānonāk Komisijā šā paziņojuma 5. punkta b) apakšpunktā noteiktajā termiņā.

Turklāt Komisija uzklausīs ieinteresētās personas, ja tās iesniedz pieprasījumu, norādot, ka tās ļoti iespējams var ietekmēt izmeklēšanas iznākums un ka ir īpaši iemesli to uzklausīšanai. Šāds pieprasījums jāiesniedz šā paziņojuma 5. punkta c) apakšpunktā noteiktajā termiņā.

4.2 Kopienas interešu novērtēšanas procedūra

Ja konstatē, ka attiecīgais produkts ir importēts Kopienā tik ļoti lielā daudzumā un/vai ar tādiem noteikumiem, kas rada vai draud radīt nopietnu kaitējumu Kopienas ražotājiem, pieņems lēmumu par to, vai Kopienas intereses prasa iejaukšanos, pamatojoties uz visu dažādo interešu izvērtējumu, ieskaitot vietējās ražošanas nozares, lietotāju un patērētāju interesēm, lai pamatotu aizsardzības pasākumu ieviešanu.

Lai radītu drošu pamatu tam, ka Komisija var ņemt vērā visus viedokļus un informāciju, lemjot, vai pasākumu piemērošana vai nepiemērošana ir Kopienas interesēs, šā paziņojuma 5. punkta c) apakšpunktā noteiktajā termiņā Kopienas ražotāji, importētāji, to pārstāvju organizācijas, reprezentatīvie lietotāji un pārstāvības patērētāju organizācijas var informēt par sevi un iesniegt informāciju Komisijai, ja tie pierāda, ka viņu darbība un attiecīgais produkts ir objektīvi saistīti. Ieinteresētās personas, kuras par sevi paziņoja noteiktajā termiņā, šā paziņojuma 5. punkta c) apakšpunktā noteiktajā termiņā var arī pieprasīt uzklausīšanu, norādot tam konkrētus iemeslus. Jāatzīmē, ka visu iesniegto informāciju ņems vērā, ja iesniegšanas dienā tā būs pamatota ar faktiskiem pierādījumiem.

5. Termiņi

a) Aptaujas lapas

Ieinteresētajām personām, kuras vēlas saņemt aptaujas lapu, tā jāpieprasa pēc iespējas drīzāk, taču ne vēlāk kā 10 dienas pēc šā paziņojuma publicēšanas Eiropas Savienības Oficiālajā Vēstnesī.

b) Ieinteresētajām personām, kuras vēlas paziņot par sevi, aizpildīt aptaujas lapu un iesniegt pārējo informāciju

Lai izmeklēšanā ņemtu vērā ieinteresēto personu viedokli, tām jāpiesakās Komisijai, jāiesniedz savs viedoklis un aizpildīta aptaujas lapa, vai jebkāda cita informācija 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, izņemot gadījumus, kad noteikts citādi. Uzmanība tiek pievērsta tam, ka vairākuma Padomes Regulā (EK) Nr. 3285/94 un Padomes Regulā (EK) Nr. 519/94 procesuālo tiesību izmantošana ir atkarīga no tā, vai ieinteresētās personas iepazīstina ar sevi iepriekšminētajā termiņā.

c) Uzklausīšana

Atbilstoši Padomes Regulas (EK) Nr. 3285/94 6. panta 4. punktam un Padomes Regulas (EK) Nr. 519/94 5. panta 4. punktam visas ieinteresētās personas var pieteikties, lai Komisija tās uzklausītu, 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

6. Rakstiski iesniegumi, aizpildītas aptaujas lapas un sarakste

Visa saistītā informācija jānosūta Komisijai. Visi ieinteresēto personu iesniegumi un pieprasījumi veicami rakstiski (bet ne elektroniski, ja vien nav norādīts citādi) un tajos jānorāda ieinteresētās personas vārds vai nosaukums, adrese, elektroniskā pasta adrese, tālruņa un faksa un/vai teleksa numurs.

Adrese sarakstei ar Komisiju:

European Commission Directorate General for Trade Directorate B Birojs: J-79 5/16 B-1049 Brussels/Belgium Fakss: (32-2) 295 65 05

7. Nesadarbošanās

Ja informāciju neiesniedz noteiktajā termiņā vai tiek būtiski kavēta izmeklēšana, var sniegt apstiprinošus vai noraidošus atzinumus, pamatojoties uz pieejamajiem faktiem.

Ja konstatē, ka ieinteresētā persona ir iesniegusi nepareizu vai maldinošu informāciju, informāciju neņem vērā un izmanto pieejamos faktus.

8. Izmeklēšanas grafiks

Saskaņā ar Padomes Regulas (EK) Nr. 3285/94 7. pantu un Padomes Regulas (EK) Nr. 519/94 6. pantu, ja iespējams, izmeklēšanu pabeidz 9 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

Izņēmuma gadījumos izmeklēšanu var pagarināt ne ilgāk kā par 2 mēnešiem. Ja termiņš tiek pagarināts, Komisija publicēs paziņojumu Eiropas Savienības Oficiālajā Vēstnesī, norādot pagarinājuma ilgumu un īsi minot tā iemeslus.

(1) OV L 349, 31.12.1994., 53. lpp.

(2) OV L 67, 10.3.1994., 67. lpp.

(3) “Kopienas ražotāji” ir “ražotāji Kopienā”, kā tas definēts Padomes Regulas (EK) Nr. 3285/94 5. panta 3. punkta c) apakšpunktā un “līdzīgu vai tieši konkurējošu produktu ražotāji Kopienā”, kā minēts Padomes Regulas (EK) Nr. 519/94 15. panta 1. punktā.